Dohoda
medzi Slovenskou republikou a  Bulharskou republikou o vzájomnej ochrane a výmene utajovaných skutočností

Slovenská republika
a
Bulharská republika
(ďalej len „zmluvné strany“),

vychádzajúc z potreby  vytvorenia pravidiel vzájomnej ochrany utajovaných skutočností medzi Slovenskou republikou a Bulharskou republikou 

berúc do úvahy potrebu stanoviť pravidlá na vzájomnú ochranu utajovaných skutočností použiteľných pre budúce dohody a kontrakty o spolupráci medzi zmluvnými stranami, inými štátnymi orgánmi alebo právnickými osobami a fyzickými osobami, obsahujúce alebo týkajúce sa utajovaných skutočností, 

dohodli sa  t a k t o :

Článok 1
Vymedzenie pojmov

Na účely tejto dohody:

(1) „utajované skutočnosti“ sú akékoľvek veci alebo  informácie bez ohľadu na formu, povahu alebo spôsob prenosu, či už vyrobené alebo v procese výroby, ktorým bol určený stupeň utajenia a ktoré si vyžadujú ochranu pred neoprávneným prístupom alebo stratou v súlade so záujmami národnej bezpečnosti a vnútroštátnym právom,

(2) „neoprávnený prístup k utajovaným skutočnostiam“ je každé konanie alebo opomenutie konania v rozpore so záujmami národnej bezpečnosti a vnútroštátnym právom, ako odhalenie, zneužitie, pozmenenie, poškodenie, odovzdanie, zničenie utajovanej skutočnosti, ako i iné činnosti, v dôsledku ktorých dôjde k narušeniu ochrany  alebo k strate takýchto utajovaných skutočností,

(3) „bezpečnostný stupeň utajenia“ je kategória, ktorá podľa vnútroštátneho práva charakterizuje dôležitosť utajovanej skutočnosti, stupeň obmedzenia prístupu k nej a stupeň jej ochrany a tiež kategória, na základe ktorej je utajovaná skutočnosť označená,

(4) „bezpečnostná previerka“ je z preverovacieho procesu vychádzajúce  pozitívne zistenie o lojalite a dôveryhodnosti fyzickej osoby alebo právnickej osoby ako i ďalších bezpečnostných aspektoch v súlade s vnútroštátnym právom. Takéto zistenie umožní poskytnúť prístup k utajovaným skutočnostiam určitej úrovne utajenia fyzickej osobe alebo právnickej osobe,

(5) „odovzdávajúca strana“ je zmluvná strana, od ktorej utajovaná skutočnosť pochádza,

(6) „prijímajúca strana“ je zmluvná strana, ktorej je utajovaná skutočnosť poskytovaná,

(7) „príslušný bezpečnostný orgán“ je orgán, ktorý v súlade s vnútroštátnym právom má úplnú kontrolnú právomoc v oblasti ochrany utajovaných skutočností, ako i riadi implementáciu tejto dohody, a je zaň označený v článku 3 tejto dohody;

(8) „utajovaný kontrakt“ je dohoda medzi dvoma alebo viacerými kontrahentmi, v ktorej sú definované ich právne vymáhateľné práva a povinnosti, pričom zahŕňa alebo  vyžaduje prístup k utajovaným skutočnostiam, 

(9 „kontrahent“ je právnická osoba alebo akýkoľvek iný subjekt podľa vnútroštátneho práva s právnou spôsobilosťou uzatvárať utajované kontrakty, 

(10) „tretia strana“ je medzinárodná organizácia alebo tretí štát, ktorý nie je stranou tejto dohody.

Článok 2
Porovnateľnosť stupňov utajenia 

 Zmluvné strany sa dohodli na vzájomnej porovnateľnosti uvedených bezpečnostných stupňov utajenia: 

SLOVENSKÁ REPUBLIKA	BULHARSKÁ REPUBLIKA	EKVIVALENT V ANGLICKOM JAZYKU	
PRÍSNE TAJNÉ	CTPOГO	TOP SECRET	
TAJNÉ	CEKPETHO	SECRET	
DÔVERNÉ	ПOBEPИTEЛHO	CONFIDENTIAL	
VYHRADENÉ	3A CЛУЖЕБНО ПОЛЗВAHE	RESTRICTED	

Článok 3
Príslušné orgány

(1)	Príslušnými bezpečnostnými orgánmi zodpovednými za výkon tejto dohody sú:
pre Slovenskú republiku:

Národný bezpečnostný úrad
Budatínska 30 					     
850 07 Bratislava

Pre Bulharskú republiku:

Štátna komisia  pre informačnú bezpečnosť
Ul. Angela Kančeva 1
1000 Sofia
Bulharská republika

(2)	Príslušné bezpečnostné orgány si môžu listami oznámiť  po nadobudnutí platnosti tejto dohody ďalšie príslušné orgány v súvislosti s vykonávaním tejto dohody.

Článok 4
Opatrenia na ochranu utajovaných skutočností

(1)	Príslušné bezpečnostné orgány prijmú v súlade s vnútroštátnym právom všetky potrebné opatrenia na ochranu utajovaných skutočností poskytovaných podľa tejto dohody.

(2) Utajované skutočnosti budú použité výlučne na účel, na ktorý boli poskytnuté a môžu byť sprístupnené len osobám, u ktorých bola vykonaná bezpečnostná previerka a ktoré ich potrebujú poznať na plnenie svojich pracovných úloh (princíp need to know). Žiadna iná osoba nie je oprávnená oboznamovať sa s poskytovanými utajovanými skutočnosťami len na základe svojej hodnosti, funkcie alebo bezpečnostnej previerky.

 (3) Poskytované utajované skutočnosti nebudú sprístupnené tretej strane bez predchádzajúceho písomného súhlasu príslušného bezpečnostného orgánu odovzdávajúcej zmluvnej strany.

Článok 5
Bezpečnostné previerky

Zmluvné strany si budú navzájom uznávať potvrdenia o bezpečnostných previerkach vydaných v súlade s vnútroštátnym právom druhej zmluvnej strany. Príslušné bezpečnostné orgány sú povinné sa navzájom informovať o zmenách v bezpečnostných previerkach, ktoré súvisia s aktivitami vykonávanými podľa tejto dohody, najmä ak došlo k ich odňatiu alebo k zníženiu ich stupňa oprávnenia.

Článok 6
Označovanie utajovaných skutočností

(1) Prijaté utajované skutočnosti budú označené prijímajúcou stranou v súlade s jej vnútroštátnym právom porovnateľným bezpečnostným stupňom utajenia podľa článku 2 tejto dohody.

	(2) Prijímajúca strana nezmení ani nezruší bezpečnostný stupeň utajenia prijatej utajovanej skutočnosti bez predchádzajúceho písomného súhlasu odovzdávajúcej strany. Zmenu alebo zrušenie bezpečnostného stupňa utajenia oznámi odovzdávajúca strana bez zbytočného odkladu. 

Článok 7
Utajované kontrakty

(1)	Utajované kontrakty sú uzatvárané a realizované v súlade s vnútroštátnym právom štátu každej zmluvnej strany. Na požiadanie príslušné bezpečnostné orgány poskytnú informáciu, či bola navrhovanému kontrahentovi vydaná bezpečnostná previerka na zodpovedajúci požadovaný stupeň oprávnenia.

(2)	Bezpečnostný dodatok je integrálnou súčasťou každého utajovaného kontraktu alebo subkontraktu. V bezpečnostnom dodatku je podrobnejšie ustanovené, ktoré utajované skutočnosti budú odovzdané kontrahentovi alebo vzniknú ako výsledok implementácie utajovaného kontraktu a ktorý zodpovedajúci bezpečnostný stupeň utajenia im bol priznaný.

(3)	Utajované kontrakty budú implementovať minimálne štandardy a bezpečnostné opatrenia pre ochranu utajovaných skutočností v súlade s vnútroštátnym právom a ustanoveniami tejto dohody.

(4) Utajované kontrakty o utajovaných skutočnostiach na úrovni stupňa utajenia  VYHRADENÉ / ЗА СЛУЖЕБНО ПОЛЗВАНЕ / RESTRICTED budú obsahovať príslušnú klauzulu  stanovujúcu minimálne opatrenia, ktoré je potrebné pre ich ochranu použiť. 

Článok 8
Preprava utajovaných skutočností

(1) Utajované skutočnosti sa prepravujú zo štátu jednej zmluvnej strany do štátu druhej zmluvnej strany prostredníctvom diplomatických kuriérov alebo vojenských kuriérov. 

(2) Poskytovanie utajovaných skutočností elektronickým prenosom  sa uskutočňuje s použitím kryptografických prostriedkov certifikovaných v súlade s vnútroštátnym právom zmluvných strán. 

(3) V prípade, že preprava prostredníctvom diplomatických kuriérov alebo vojenských kuriérov je obzvlášť obtiažna, príslušné bezpečnostné orgány sa môžu dohodnúť na iných spôsoboch prepravy utajovaných skutočností.

Článok 9
Preklady a rozmnožovanie

	(1) Preklady utajovaných skutočností môžu vykonávať len  osoby s bezpečnostnou previerkou zodpovedajúcou bezpečnostnému stupňu utajenia originálneho dokumentu. Preklad sa označí rovnakým bezpečnostným stupňom utajenia ako  originálny dokument.

(2) V prípade rozmnožovania utajovaných skutočností musí byť reprodukovaný aj ich pôvodný bezpečnostný stupeň utajenia. Kópie utajovaných skutočností je možné vyhotoviť len v  počte nevyhnutnom pre úradné účely. 

(3) Preklad a kópie utajovaných skutočností označených ako PRÍSNE TAJNÉ / СТРОГО СЕКРЕТНО/TOP SECRET a TAJNÉ/ СЕКРЕТНО/ SECRET je možné vykonať len na základe písomného súhlasu  príslušného bezpečnostného orgánu štátu odovzdávajúcej strany. 

Článok 10
Likvidácia

(1) Utajované skutočnosti a ich nosiče musia byť zničené alebo modifikované tak, aby sa zabránilo akejkoľvek možnosti ich obnovy.

(2) Utajované skutočnosti označené ako PRÍSNE TAJNÉ / СТРОГО СЕКРЕТНО/TOP SECRET a TAJNÉ / СЕКРЕТНО/SECRET nesmú byť prijímajúcou stranou zničené bez písomného súhlasu odovzdávajúcej strany.  Kópia záznamu o zničení týchto utajovaných skutočností sa doručí príslušnému bezpečnostnému orgánu odovzdávajúcej strany.

Článok 11
Návštevy

(1)	Návštevám, ktoré vyžadujú prístup k utajovaným skutočnostiam v štáte druhej zmluvnej strany, musí byť príslušným bezpečnostným orgánom  tohto štátu vydané povolenie. 

(2)	Žiadosť o povolenie návštevy je potrebné zaslať príslušnému bezpečnostnému orgánu navštíveného štátu  spravidla v lehote desať  pracovných dní pred plánovanou realizáciou návštevy. 

(3)	Žiadosť o povolenie návštevy musí obsahovať tieto údaje: 

a) meno a priezvisko, dátum a miesto narodenia a číslo cestovného pasu návštevníka,

b) štátnu príslušnosť návštevníka,

c) funkciu návštevníka a názov subjektu, ktorý zastupuje, alebo názov a ďalšiu bližšiu identifikáciu  utajovaného kontraktu, na ktorom sa podieľa,

d) informáciu o stupni bezpečnostnej previerky návštevníka, 

e) účel návštevy a predpokladaný dátum príchodu a odchodu,

f) názov subjektu, ktorý má byť navštívený.

	(4) V prípadoch opakovaných návštev sú príslušné bezpečnostné orgány oprávnené schváliť zoznamy pravidelných návštevníkov. Platnosť týchto zoznamov je najviac dvanásť mesiacov. 
Článok 12
Porušenie ochrany utajovaných skutočností

	(1) V prípade neoprávneného prístupu  k utajovaným skutočnostiam poskytnutým zo štátu druhej zmluvnej strany, alebo ak sa neoprávnený prístup k utajovaným skutočnostiam predpokladá, príslušný bezpečnostný orgán štátu odovzdávajúcej strany o tom bude informovaný čo možno najskôr.

	(2) Porušenie ochrany utajovaných skutočností vyšetruje príslušný bezpečnostný orgán štátu, kde k porušeniu došlo. Príslušný bezpečnostný orgán štátu druhej zmluvnej strany bude na požiadanie spolupracovať pri vyšetrovaní a obdrží záverečnú správu o dôvodoch a rozsahu spôsobenej škody.

Článok 13
Náklady

	Každá zmluvná strana hradí náklady vzniknuté pri vykonávaní svojich záväzkov z tejto dohody.

Článok 14
Vzťah k iným zmluvám

	Touto dohodou nie sú dotknuté záväzky v oblasti ochrany utajovaných skutočností vyplývajúce z iných medzinárodných zmlúv, ktorými sú štáty zmluvných strán viazané. 

Článok 15
Konzultácie a inšpekcie

	(1) Príslušné bezpečnostné orgány sa budú navzájom informovať o platnom vnútroštátnom práve týkajúcom sa ochrany utajovaných skutočností a o jeho zmenách.

	(2) Na zabezpečenie spolupráce pri vykonávaní ustanovení tejto dohody si budú príslušné bezpečnostné orgány navzájom na požiadanie poskytovať konzultácie.

(3) Príslušné bezpečnostné orgány budú spolupracovať pri overovaní dostatočnej ochrany poskytovaných utajovaných skutočností vykonávaním inšpekcií. 

Článok 16
Riešenie sporov

Prípadné rozdielnosti týkajúce sa výkladu alebo vykonávania tejto dohody budú riešené rokovaním medzi príslušnými bezpečnostnými orgánmi.

Článok 17
Záverečné ustanovenia

	(1) Táto dohoda sa uzaviera na dobu neurčitú a nadobudne platnosť v prvý deň druhého mesiaca nasledujúceho po dni prijatia posledného oznámenia, v ktorom sa zmluvné strany informujú o splnení všetkých podmienok ustanovených vnútroštátnymi právnymi predpismi potrebných na nadobudnutie platnosti tejto dohody.
	
	(2) Táto dohoda môže byť menená na základe vzájomnej písomnej dohody oboch zmluvných strán. Takéto zmeny nadobudnú platnosť v súlade s odsekom 1. 
 
	(3) Každá zo zmluvných strán môže ukončiť platnosť dohody písomným oznámením. Ukončenie platnosti  nadobudne účinnosť šesť mesiacov odo dňa  jeho doručenia  druhej zmluvnej strane. Napriek ukončeniu platnosti tejto dohody zostanú  vymenené alebo vzniknuté utajované skutočnosti chránené podľa jej ustanovení kým odovzdávajúca strana nezbaví prijímajúcu stranu tohto záväzku. 

Dané v  ........................dňa ..................., v dvoch pôvodných vyhotoveniach, každé v slovenskom, bulharskom a anglickom jazyku, pričom všetky texty sú rovnako autentické. V prípade rozdielnosti výkladu je rozhodujúce znenie v anglickom jazyku.

      Za Slovenskú republiku		              Za Bulharskú republiku